## Timijiet minn dawn il-pajjiżi - l-Awstrija, l-Italja u l-Greċja - huma r-rebbieħa tal-EU Datathon 2019

It-3 edizzjoni tal-EU Datathon laħqet il-qofol tagħha fit-13 ta’ Ġunju 2019 meta sar l-avveniment finali fi Brussell, fejn 12-il tim użaw il-ħiliet u l-ideat tagħhom kontra xulxin biex jirbħu 3 sfidi differenti.

L-isfida għat-12-il finalist (magħżula minn 99 entrata madwar l-Ewropa) kienet li jiżviluppaw apps li joffru servizzi ġodda jew għarfien ġdid, bl-użu ta’ *data* mogħtija mill-istituzzjonijiet tal-UE. Il-kompetizzjoni ġiet organizzata mill-Uffiċċju tal-Pubblikazzjonijiet tal-UE, bi sħubija mal-Presidenza Rumena tal-Kunsill tal-UE.

It-tim rebbieħ fl-isfida 1 – “Ideat innovattivi permezz ta’ *data* miftuħa tal-UE” – kien “The Smartfiles Network”, mill-Awstrija. Dan it-tim impressjona lill-membri tal-ġurija billi għamel id-deċiżjonijiet tal-qorti nazzjonali u tal-UE aċċessibbli minn kwalunkwe PDF, biex ikunu ta’ għajnuna biex in-nies tifhem l-evoluzzjoni u l-konnettività tal-każistika.

It-tim rebbieħ fl-isfida 2 – “Għarfien ġdid fl-ekonomija u l-finanzi” — kien “EconCartography: Economic Cartography for the European Union”, mill-Italja. Dan it-tim jipprovdi viżwalizzazzjonijiet intuwittivi u interattivi biex wieħed jesplora x-xenarju kumpless tal-ekonomija tal-UE.

It-tim rebbieħ fl-isfida 3 – “Nindirizzaw it-tibdil fil-klima” – kien “Chloe Irrigation Systems”, mill-Greċja. Dan it-tim ħoloq pjattaforma promettenti li timmonitorja u tottimizza l-irrigazzjoni sabiex tnaqqas il-ħela tal-ilma u l-ispejjeż, filwaqt li żżid ir-rendiment tal-għelejjel.

Il-3 timijiet rebbieħa ngħataw €15,000 kull wieħed. Il-finalisti f’kull sfida rebħu €7,000 u t-tim fit-tielet post rebaħ €3,000.

Biex taqra aktar dwar it-timijiet rebbieħa u l-apps tagħhom: <https://publications.europa.eu/eudatathon>.

Is-sħab tal-EU Datathon 2019 huma:

* Il-Kummissjoni Ewropea (id-dipartimenti għall-baġit, l-affarijiet ekonomiċi u finanzjarji, l-enerġija u l-istatistika, u ċ-Ċentru Konġunt għar-Riċerka)
* Il-Bank Ċentrali Ewropew.
* Il-Bank Ewropew tal-Investiment
* Il-Fond Ewropew tal-Investiment
* L-Aġenzija Ewropea għall-Ambjent
* L-Organizzazzjoni tal-Ikel u l-Agrikoltura tan-Nazzjonijiet Uniti.